Alan Arkin

**Alan Wolf Arkin** (* 26. März 1934 in New York City, New York; † 29. Juni 2023 in Carlsbad, Kalifornien) weer en US-amerikaanschen Schauspeler, Speelbaas, Kinnerbookschriever un Oscarpriesdräger.

## Leven un Loopbahn
Arkin harr wiel sien Schooltiet den Plaan, Folksinger to warrn un slööt sik de Grupp The Tarriers an. As de Grupp 1956 mit en eerste Version vun’n *Banana Boat Song* mit Spood en Single in de US-amerikaanschen Charts harrn, is Arkin vun’t College gahn, dat he mit de Grupp op Tour gahn künn. Na en spoodrieke Europatournee güng he ut de Grupp rut, üm sik op dat Anbott vun en Fründ hen de Thatergrupp *Second City* ut Chicago antosluten.

Anfang vun de 1960er Johren is he na New York City togen, woneem he in Produkschonen vun’n Broadway mitspelen de. 1963 hett he dor sien eersten Tony Award as beste Nevendorsteller in de Kummedie *Enter Laughing* kregen.

Dör den Spood vun de Kummedie *Luv*, de vun Mike Nichols inszeneert worrn weer, is de Speelbaas Norman Jewison op Arkin stött. He geev em 1966 sien eerste Rull in en Hollywood-Film. In de Kriegsfarce *The Russians Are Coming, the Russians Are Coming* harr he de Rull vun en sowjetschen U-Boot-Offizeer, woför he glieks as Best Hööftdorsteller för den *[[Oscar]]* nomineert worrn is. Togliek weer he ok as *Best Newcomer* för den *[[BAFTA-Award]]* vörslahn.

Liekers is Arkin aver eerst bi’t Theater bleven un hett in dat Johr ok to’n eersten mol de Regie bi en Theaterstück övernahmen, neemlich bi de krotlevigen Produkschoon vun *Hail Scrawdyke!* 

In’t Johr 1967 is Arkin wedder na’n Film wesselt un hett an de Siet vun Audrey Hepburn in den Thriller *Wait Until Dark* den Bösen speelt. In de Johren dorna hett he sik vör allen op sien Filmloopbahn kunzentreert. För sien Rull as’n Doofstummen in dat Filmdrama *The Heart Is a Lonely Hunter* weer he dat tweete mol för’n *Oscar* as *Beste Hööftdorsteller* nomineert.

Bi de Adapschoon vun’t Theaterstück *Little Murders* vun Jules Feiffer weer he 1971 Speelbaas. Dat Johr dorop hett he sien eerst Kinnerbook mit den Titel *Tony’s Hard Work Day*. publizeert.

Mitt vun de 1970er Johren keem Arkin wedder torüch an’n Broadway un hett blots noch wenig Filmrullen speelt. 1981 harr he aver de Hööftrull in den Feernsehfilm *Improper Channels*, wo sien Söhn Adam Arkin dat Dreihbook för schreven harr.

In de 1990er Johren töög he sünners Acht op sik dör sien Rullen in Filmen as *Glengarry Glen Ross*, *O Que É Isso, Companheiro?* oder *Jakob the Liar*.

Sien eerst Book, dat in’t Hoochdüütsche översett worrn is, keem 2004 ünner den Titel *Cassie liebt Beethoven* op’n Markt. Sie annern dree Kinnerböker sünd opstunns noch nich översett worrn un blots as engelsche Originalutgaav to kriegen.

Sien Söhnen Adam, Anthony un Matthew sünd ok Schauspelers.

## Filmografie (Utwahl)

## Filmpriesen
Alan Arkin hett för sien Filmwark meist dörtig Utteken kregen und weer för wietere knapp veertig nomineert (Stand April 2013). Wunnen hett he ünner annern:
* 1967: den *[[Golden Globe]]* in de Kategorie *[[Golden Globe Award/Best Hööftdorsteller – Kummedie oder Musical|Best Hööftdorsteller – Kummedie oder Musical]]* för *The Russians Are Coming the Russians Are Coming*.
* 1968: den *[[NYFCC Award]]* in de Kategorie *Best Schauspeler* för *The Heart Is a Lonely Hunter*.
* 1969: den *[[KCFCC Award]]* in de Kategorie *Best Hööftdorsteller* för *The Heart Is a Lonely Hunter*.
* 1975: den *[[NYFCC Award]]* in de Kategorie *Best Nevendorsteller* för *Hearts of the West*.
* 1982: den *[[Genie Award]]* in de Kategorie *Best utlännsch Schauspeler* för *Improper Channels*.
* 1992: op dat *[[Valladolid International Film Festival]]* in de Kategorie *Best Schauspeler* för *Glengarry Glen Ross*.
* 2003: den *[[Chlotrudis Award]]* in de Kategorie *Beste Nevendorsteller* för *Thirteen Conversations About One Thing*.
* 2007: den *[[Screen Actors Guild Award]]* in de Kategorie *Best Schauspeler* för *Little Miss Sunshine*.
* 2007: den *[[BAFTA-Award]]* in de Kategorie *Beste Nevendorsteller* för *Little Miss Sunshine*.
* 2007: den *[[Oscar]]* in de Kategorie *[[Oscar/Best Nevendorsteller|Best Nevendorsteller]]* för *Little Miss Sunshine*.
* 2012: den *[[Hollywood Film Award]]* in de Kategorie *Ensemble vun’t Johr* för *Argo*

## Literatur
* Alan Arkin: *Halfway through the Door*. Harper & Row, 1984, ISBN 0-06-060307-0 (Autobiografie, engelsch)

## Weblenken

*Biografie op prisma-online